VSM sklep Cpg 7/97
Sodna praksa višjih sodišč, 1997-01-16

pravočasna prijava terjatve - likvidacijski postopek

Po II. odstavku 182. člena Zakona o prisilni poravnavi, stečaju in likvidaciji (Ur.l. RS 67/93) - ZPPSL se v likvidacijskem postopku ne uporabljajo določila ZPPSL o zavrženju prijav terjatev dospelih na sodišče po preteku 60-dnevnega roka za njihovo prijavo. Upniki jih lahko prijavljajo vse do takrat, ko jih je še mogoče upoštevati v osnutku glavne razdelitve likvidacijske mase (183. člen ZPPSL). Pravočasne so vse terjatve, ki so jih upniki vložili med likvidacijskim postopkom, po začetku stečajnega postopka pa do preteka dvomesečnega roka od objave oklica o začetku stečaja v Uradnem listu RS.

Pritožbi tožeče stranke se ugodi in se sklep okrožnega sodišča razveljavi in zadeva vrne sodišču prve stopnje v ponovno odločanje.

Stečajni upnik se je pravočasno pritožil zoper sklep sodišča sodišča prve stopnje, s katerim je njegovo terjatev v višini 10.500,00 tolarjev zavrglo kot prepozno. V pritožbi se je skliceval na zmotno uporabo materialnega prava in bistveno kršitev določb postopka ter predlagal, naj sodišče druge stopnje pritožbi ugodi, izpodbijani sklep razveljavi in zadevo vrne v ponovno odločanje. Kršitev naj bi bila v tem, da je sodišče prve stopnje štelo, da je rok za prijavo terjatev potekel dne 13.9.1996, čeprav je nad dolžnikom tekel likvidacijski postopek, po II. odstavku 182. člena Zakona o prisilni poravnavi, stečaju in likvidaciji (Ur.l. RS št. 67/93, ZPPSL) pa se v likvidacijskem postopku med drugimi ne uporabljajo tudi določbe o zavrženju prijav, dospelih po preteku 60-dnevnega roka za njihovo prijavo.

Sodišče prve stopnje je svojo odločitev oprlo na VIII. odstavek 137. člena ZPPSL, po katerem predsednik stečajnega senata zavrže prijave, ki jih upniki vložijo po poteku roka za prijavo. V tej zadevi se je dne 3.7.1996 zoper dolžnika najprej začel likvidacijski postopek, v katerem se po I. odstavku 182. člena ZPPSL določbe, ki se nanašajo na stečajni postopek, smiselno uporabljajo tudi v likvidacijskem postopku, razen če ZPPSL ne določa drugače. Po II. odstavku 182. člena ZPPSL se v likvidacijskem postopku ne uporabljajo tudi določila ZPPSL o zavrženju prijav terjatev dospelih na sodišče po preteku 60 dnevnega roka za njihovo prijavo. To pomeni, da jih upniki lahko prijavljajo vse do takrat, ko jih je še mogoče upoštevati v osnutku glavne razdelitve likvidacijske mase (183. člen ZPPSL).

Dne 23.10.1996 je bil likvidacijski postopek ustavljen, ker se je na predlog likvidacijskega upravitelja začel stečajni postopek. Upnik je svojo prijavo sodišču poslal priporočeno po pošti 18.10.1996, torej še v času, ko je tekel likvidacijski postopek. Po že citiranem 182. členu ZPPSL, po katerem se določila o zavrženju prepoznih prijav v likvidacijskem postopku ne upoštevajo, sodišče prve stopnje ne bi smelo zavreči prijave kot prepozne, ker je bila pravočasna, in sicer tudi v primeru, če se je o prijavi odločalo šele med stečajnim postopkom.

Če se likvidacijski postopek ustavi in začne stečajni postopek, začne tudi rok za prijavo terjatev teči znova, to je možno storiti v roku dveh mesecev od dneva, ko je bil oklic o začetku stečajnega postopka objavljen v Uradnem listu Republike Slovenije (I. odstavek 137. člena ZPPSL). Pravočasne so vse terjatve, ki so jih upniki vložili med likvidacijskim postopkom, po začetku stečajnega postopka pa do preteka dvomesečnega roka od objave oklica o začetku stečaja v Uradnem listu RS.

Ko je sodišče prve stopnje po 137. členu ZPPSL zavrglo upnikovo terjatev v likvidacijskem postopku kot prepozno in ni upoštevalo 182. člena ZPPSL, je je storilo bistveno kršitev določb stečajnega postopka, ki je vplivala na pravilnost in zakonitost sklepa. Sodišče druge stopnje je zato upnikovi pritožbi ugodilo in po 3. točki 380. člena Zakona o pravdnem postpku (ZPP), ki se po 15. členu ZPPSL uporablja tudi v stečajnih postopkih, napadeni sklep razveljavilo ter zadevo vrnilo sodišču prve stopnje v ponovno odločanje.

Opozoriti pa je treba še na zmotno ugotovljeno dejansko stanje v izpodbijanem sklepu, saj je sodišče prve stopnje navedlo, da je bil oklic o začetku stečajnega postopka objavljen v Uradnem listu Republike Slovenije št. 36/96 z dne 12.7.1996. Tam je bil objavljen začetek likvidacijskega postopka, kdaj je bil objavljen oklic o stečajnem postopku pa sodišče prve stopnje ni ugotavljalo, za odločitev o predmetni terjatvi pa to ni pomembno, ker je bila prijavljena še med likvidacijskim postopkom in je v vsakem primeru pravočasna.

ZPPSL člen 137,  137/8,  182,  182/2,  183,  137,  137/8,  182,  182/2,  183.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.